
R E P U B L I K A   H R V A T S K A
ZAGREBAČKA ŽUPANIJA

O P Ć I N A   J A K O V L J E
OPĆINSKA NAČELNICA

KLASA: 370-01/26-01/06
URBROJ: 238-11-03/1-26-7
Jakovlje, 9. studenoga 2026.

UPUTE ZA PRIJAVITELJE
MJERA 6. - Sufinanciranje kupnje, izgradnje ili rekonstrukcije
objekta za stanovanje mladih poljoprivrednika
na području Općine Jakovlje

Datum objave: 10. studenoga 2026. godine


I. UVOD
Ovim Uputama za prijavitelje uređuje se način podnošenja zahtjeva za MJERU 6. - Sufinanciranje kupnje, izgradnje ili rekonstrukcije objekta za stanovanje mladih poljoprivrednika na području Općine Jakovlje, u skladu s uvjetima iz Odluke o mjerama, kriterijima i postupcima za poticanje rješavanja stambenog pitanja mladih obitelji na području Općine Jakovlje, njezinim izmjenama i dopunama kojima je uvedena Mjera 6., te Javnog poziva za dodjelu bespovratnih sredstava za poticanje rješavanja stambenog pitanja mladih obitelji u 2026. godini.
Mjera 6. usklađena je s ciljevima Programa potpore za unapređenje uvjeta stanovanja mladih obitelji u ruralnim područjima za 2026. godinu Ministarstva poljoprivrede, šumarstva i ribarstva, kojim se posebno potiče rješavanje stambenog pitanja mladih poljoprivrednika kroz kupnju, izgradnju ili rekonstrukciju objekta za stanovanje.
II. PRIHVATLJIVI KORISNICI MJERE TEMELJEM ODLUKE
Mjera 6. namijenjena je mladim poljoprivrednicima, odnosno mladim obiteljima u kojima je isključivo podnositelj zahtjeva nositelj ili član poljoprivrednog gospodarstva te ispunjava posebne uvjete propisane za Mjeru 6.
Prihvatljivi korisnici Mjere 6. su mlade obitelji pod uvjetom da u svom vlasništvu nemaju drugi stan, obiteljsku kuću, kuću za odmor ili sličan objekt pogodan za stanovanje, da istu nisu prodali, darovali ili na bilo koji drugi način otuđili, odnosno da im nekretnina koju kupuju, grade ili rekonstruiraju predstavlja prvu nekretninu za stanovanje na području Republike Hrvatske.
Prihvatljivi korisnici su fizičke osobe, državljani Republike Hrvatske, koje imaju prebivalište na području Općine Jakovlje i svoje stambeno pitanje rješavaju na području Općine Jakovlje.
Samci nisu prihvatljivi korisnici mjera iz Odluke.
Pojedini izrazi u smislu Odluke, Javnog poziva i ovih Uputa imaju sljedeće značenje:
• Mladom obitelji smatra se podnositelj zahtjeva zajedno sa svojim bračnim ili izvanbračnim partnerom i djecom, ako ih imaju, pod uvjetom da barem jedan od bračnih ili izvanbračnih partnera nije stariji od 40 godina na dan raspisivanja Javnog poziva te da svoje stambeno pitanje rješavaju prvi put.
• Mladom obitelji smatra se i jednoroditeljska obitelj te samohrani roditelj.
• Samohrani roditelj je roditelj koji živi sam s djetetom, sam skrbi o njemu i sam ga uzdržava.
• Jednoroditeljska obitelj je obitelj u kojoj živi dijete odnosno djeca i jedan roditelj.
• Brak je zakonom uređena životna zajednica žene i muškarca.
• Izvanbračna zajednica je životna zajednica neudane žene i neoženjenog muškarca koja traje najmanje tri godine, a kraće ako je u njoj rođeno zajedničko dijete ili ako je nastavljena sklapanjem braka.
• Mladim poljoprivrednikom, u smislu Mjere 6., smatra se isključivo podnositelj zahtjeva koji je nositelj ili član poljoprivrednog gospodarstva, koji je upisan u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva i koji nije stariji od 40 godina u godini podnošenja zahtjeva.
III. UVJETI ZA PRIJAVITELJE
Financijska pomoć u okviru MJERE 6. može se ostvariti u iznosu do 100% prihvatljivih troškova, a najviše 3.000,00 eura po korisniku i kućanstvu/stambenom objektu.
Korisnik može ostvariti financijsku pomoć samo za jednu od sljedećih namjena:
• kupnju obiteljske kuće/stana,
• izgradnju obiteljske kuće,
• rekonstrukciju obiteljske kuće.
Nekretnina koja je predmet sufinanciranja mora se nalaziti na području Općine Jakovlje i služiti za rješavanje stambenog pitanja korisnika i članova njegove obitelji.
Uz opće uvjete iz točke II. ovih Uputa, podnositelj zahtjeva mora osobno ispunjavati posebne uvjete statusa mladog poljoprivrednika:
• podnositelj zahtjeva mora biti nositelj ili član poljoprivrednog gospodarstva upisanog u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva za dodjelu sredstava;
• podnositelj zahtjeva kao nositelj ili član poljoprivrednog gospodarstva ne smije biti stariji od 40 godina u godini podnošenja zahtjeva.
Ispunjavanje uvjeta statusa mladog poljoprivrednika dokazuje se odgovarajućim izvatkom, potvrdom ili drugim dokazom iz službene evidencije iz kojeg je vidljivo da je podnositelj zahtjeva upisan u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva te da ima status nositelja ili člana poljoprivrednog gospodarstva.
A) KUPNJA OBITELJSKE KUĆE/STANA
Ako se potpora ostvaruje za kupnju obiteljske kuće/stana, kupoprodajni ugovor mora biti sklopljen u 2026. godini. Kupnja nekretnine ne podrazumijeva kupnju nekretnine na dosadašnjoj adresi prebivališta; nekretnina za koju se traži sufinanciranje mora biti na drugoj adresi od dosadašnje adrese prebivališta.
Sufinanciranje se neće odobriti za kupnju stambenog objekta koji je u vlasništvu/suvlasništvu osobe koja je najmanje s jednim bračnim/izvanbračnim partnerom u:
- krvnom srodstvu u ravnoj lozi: otac, majka, djed, baka, pradjed ili prabaka,
- krvnom srodstvu u pobočnoj lozi: brat ili sestra,
- srodstvu po tazbini: bračni partneri, roditelji bračnih/izvanbračnih partnera,
- građanskom srodstvu: posvojitelj ili posvojenik.
Ugovorena kupoprodajna cijena utvrđuje se na temelju kupoprodajnog ugovora potpisanog i ovjerenog od strane javnog bilježnika. Nekretnina mora imati uporabnu dozvolu ili akt koji izjednačuje uporabnu dozvolu prema važećim propisima.
Podnositelj zahtjeva mora biti vlasnik ili suvlasnik kupljene obiteljske kuće/stana. Ako je podnositelj zahtjeva suvlasnik, drugi suvlasnik mora biti prihvatljivi korisnik prema Odluci te je dužan dati pisanu suglasnost za podnošenje zahtjeva.
Podnositelj zahtjeva i članovi njegove obitelji moraju prijaviti prebivalište na adresi kupljene nekretnine u roku od 6 mjeseci od zaključenja kupoprodajnog ugovora.
B) IZGRADNJA OBITELJSKE KUĆE
Ako se potpora ostvaruje za izgradnju obiteljske kuće, mora biti ishođena pravomoćna građevinska dozvola ili odgovarajući akt za gradnju, a prijava početka građenja mora biti izvršena u 2025. ili 2026. godini, sve prema važećim propisima gradnje. Gradnja obiteljske kuće odnosi se na gradnju nove građevine.
Podnositelj zahtjeva mora biti vlasnik ili suvlasnik građevinskog zemljišta. Ako je podnositelj zahtjeva suvlasnik, drugi suvlasnik mora biti prihvatljivi korisnik prema Odluci i dužan je priložiti izjavu kojom potvrđuje da je suglasan i upoznat s podnošenjem zahtjeva za korištenje Mjere 6.
Podnositelj zahtjeva i članovi njegove obitelji moraju prijaviti prebivalište na adresi novoizgrađene obiteljske kuće u roku od 36 mjeseci od ishođenja pravomoćne građevinske dozvole ili odgovarajućeg akta za gradnju.
C) REKONSTRUKCIJA OBITELJSKE KUĆE
Ako se potpora ostvaruje za rekonstrukciju obiteljske kuće, mora biti ishođena pravomoćna građevinska dozvola ili odgovarajući akt za gradnju, a prijava početka građenja mora biti izvršena u 2025. ili 2026. godini, sve prema važećim propisima gradnje.
Rekonstrukcija obiteljske kuće u smislu Odluke podrazumijeva dogradnju, nadogradnju i rekonstrukciju postojeće obiteljske kuće kojom se osigurava novi stambeni prostor, u skladu s važećim propisima iz područja gradnje i prostornog uređenja.
Objekt na koji se odnosi prijava mora biti u vlasništvu podnositelja zahtjeva ili u suvlasništvu podnositelja zahtjeva i krvnog srodnika u ravnoj liniji. U slučaju suvlasništva podnositelj zahtjeva dužan je priložiti izjavu drugog suvlasnika kojom potvrđuje da je suglasan s radovima i upoznat s podnošenjem zahtjeva za korištenje Mjere 6.
Bespovratna sredstva iz Mjere 6. jednokratna su po korisniku i kućanstvu/stambenom objektu i ne mogu se kombinirati s drugim mjerama iz Odluke za istog korisnika i kućanstvo/stambeni objekt.
Na korisnike Mjere 6. primjenjuju se i ostale odredbe Odluke koje se odnose na zabranu otuđenja sufinancirane nekretnine, zabranu davanja nekretnine u najam, obvezu prebivališta, dostavu godišnjeg dokaza o prebivalištu, kontrolu namjenskog korištenja, instrument osiguranja i povrat sredstava u slučaju neispunjavanja ugovornih obveza. Obveze vezane uz nekretninu i prebivalište traju 10 godina sukladno Odluci, uz iznimke propisane Odlukom.
IV. PRIHVATLJIVI TROŠKOVI
Prihvatljivi troškovi po MJERI 6. ovise o namjeni za koju se podnosi zahtjev.
1. Kupnja obiteljske kuće/stana
Prihvatljivi trošak je trošak kupnje obiteljske kuće/stana na području Općine Jakovlje, utvrđen kupoprodajnim ugovorom sklopljenim u 2026. godini, uz ispunjenje svih uvjeta iz točke III.A ovih Uputa.
2. Izgradnja obiteljske kuće
Prihvatljivi su troškovi nastali u 2026. godini koji se odnose na:
• geodetske troškove,
• troškove projektiranja,
• troškove stručnog nadzora,
• troškove građevinskog materijala,
• troškove građevinskih radova,
• troškove priključka na električnu, vodovodnu, kanalizacijsku i plinsku mrežu.
3. Rekonstrukcija obiteljske kuće
Prihvatljivi su troškovi nastali u 2026. godini koji se odnose na:
• geodetske troškove,
• troškove projektiranja,
• troškove stručnog nadzora,
• troškove građevinskog materijala,
• troškove građevinskih radova,
• troškove priključka na električnu, vodovodnu, kanalizacijsku i plinsku mrežu.
Troškovi unutarnjeg uređenja poput nabave namještaja, opreme, kućanskih aparata i slično nisu prihvatljivi troškovi. Troškovi kupnje građevinskog zemljišta, otplate glavnice stambenog kredita i kamate stambenog kredita nisu prihvatljivi troškovi u okviru Mjere 6.
Za prihvatljive troškove izgradnje i rekonstrukcije podnositelj zahtjeva dostavlja račune ispostavljene od strane ovlaštenog dobavljača podnositelju zahtjeva ili članu zajedničkog kućanstva navedenom u zahtjevu. Na računu mora biti jasno vidljivo ime i prezime fizičke osobe kojoj je račun ispostavljen te vrsta prihvatljivog troška.
Ako prihvatljivi troškovi izgradnje ili rekonstrukcije još nisu nastali, uz zahtjev se mogu dostaviti predračuni ili ponude ovlaštenih dobavljača odnosno sklopljeni ugovori s ovlaštenim dobavljačima. U tom slučaju isplata bespovratnih sredstava izvršit će se po dostavi računa odnosno dokaza o nastalim prihvatljivim troškovima, u roku koji će biti određen Javnim pozivom.
Ako podnositelj zahtjeva ostvaruje pravo na financijsku potporu za iste prihvatljive troškove iz drugih javnih izvora, nije dopušteno dvostruko financiranje. Podnositelj zahtjeva navedeno potvrđuje Izjavom o nepostojanju dvostrukog financiranja pod materijalnom i kaznenom odgovornošću.
V. POSTUPAK I ROK PODNOŠENJA ZAHTJEVA
Zahtjev za dodjelu bespovratnih sredstava za MJERU 6. podnosi se na propisanom obrascu zahtjeva (OBRAZAC M-6), uz obveznu dokumentaciju kojom se dokazuje ispunjavanje općih i posebnih uvjeta.
Uz zahtjev se za sve namjene obvezno dostavlja sljedeća dokumentacija:
1. preslika osobne iskaznice podnositelja zahtjeva te bračnog ili izvanbračnog partnera;
2. odgovarajući dokaz o statusu mlade obitelji:
- vjenčani list;
- izjava o izvanbračnoj zajednici koja traje najmanje tri godine, a kraće ako je u njoj rođeno zajedničko dijete, ovjerena od strane javnog bilježnika u izvorniku; ili
- sudska presuda o raskidu braka, smrtni list, rodni list za djecu te potvrda nadležnog Hrvatskog zavoda za socijalni rad ili druga javna isprava kojom se dokazuje status jednoroditeljske obitelji/samohranog roditelja;
3. dokaz o nepostojanju drugog objekta pogodnog za stanovanje u vlasništvu podnositelja zahtjeva i članova zajedničkog kućanstva:
- potvrda Zemljišno-knjižnog odjela nadležnog Općinskog suda o neposjedovanju nekretnina prema mjestu prebivališta za podnositelja zahtjeva i članove zajedničkog kućanstva navedene u zahtjevu, ne starija od 15 dana od dana podnošenja zahtjeva;
- izjava o prvom stjecanju nekretnine za stanovanje ovjerena od strane javnog bilježnika u izvorniku;
4. dokaz da je podnositelj zahtjeva upisan u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva - izvadak, potvrda ili drugi dokaz iz službene evidencije iz kojeg su vidljivi datum upisa te status podnositelja zahtjeva kao nositelja ili člana poljoprivrednog gospodarstva;
5. potvrda Jedinstvenog upravnog odjela Općine Jakovlje o podmirenju svih dospjelih dugovanja na ime javnih i/ili nejavnih davanja prema Općini Jakovlje, ne starija od 15 dana od dana podnošenja zahtjeva;
6. izjava o nepostojanju dvostrukog financiranja istih troškova u izvorniku;
7. druga dokumentacija propisana Javnim pozivom i obrascima za provedbu Mjere 6.
Ovisno o namjeni potpore, uz prethodno navedenu dokumentaciju obvezno se dostavlja i:
A) za kupnju obiteljske kuće/stana:
- kupoprodajni ugovor sklopljen u 2026. godini, potpisan i ovjeren od strane javnog bilježnika;
- službeni zemljišno-knjižni izvadak za kupljenu nekretninu;
- uporabna dozvola ili akt koji se prema važećim propisima izjednačuje s uporabnom dozvolom;
- dokaz o dosadašnjoj adresi prebivališta, ako ista nije nedvojbeno vidljiva iz druge dostavljene dokumentacije;
- izjava kojom podnositelj zahtjeva potvrđuje da prodavatelj nekretnine nije osoba u srodstvu koje je prema Odluci isključeno iz sufinanciranja;
- izjava drugog suvlasnika o suglasnosti s podnošenjem zahtjeva, ako je nekretnina u suvlasništvu.
B) za izgradnju obiteljske kuće:
- pravomoćna građevinska dozvola ili odgovarajući akt za gradnju na temelju kojeg se može izgraditi obiteljska kuća;
- obavijest/dokaz o prijavi početka građenja u 2025. ili 2026. godini;
- službeni zemljišno-knjižni izvadak kojim se dokazuje vlasništvo ili suvlasništvo građevinskog zemljišta;
- izjava drugog suvlasnika kojom potvrđuje da je suglasan i upoznat s podnošenjem zahtjeva za korištenje Mjere 6., u slučaju suvlasništva;
- računi za prihvatljive troškove nastale u 2026. godini odnosno predračuni, ponude ili ugovori s ovlaštenim dobavljačima ako troškovi još nisu nastali.
C) za rekonstrukciju obiteljske kuće:
- pravomoćna građevinska dozvola ili odgovarajući akt za gradnju, kada je isti potreban prema važećim propisima, odnosno odgovarajuća dokumentacija kojom se dokazuje dopuštenost zahvata;
- dokaz o prijavi početka građenja u 2025. ili 2026. godini, kada je prijava početka građenja primjenjiva prema odgovarajućem aktu;
- službeni zemljišno-knjižni izvadak kojim se dokazuje vlasništvo podnositelja zahtjeva ili suvlasništvo podnositelja zahtjeva i krvnog srodnika u ravnoj liniji;
- izjava drugog suvlasnika kojom potvrđuje da je suglasan s radovima i upoznat s podnošenjem zahtjeva za korištenje Mjere 6., u slučaju suvlasništva;
- računi za prihvatljive troškove nastale u 2026. godini odnosno predračuni, ponude ili ugovori s ovlaštenim dobavljačima ako troškovi još nisu nastali.
Napomena: Dokumentacija za koju nije navedena dostava u izvorniku ili ovjerenoj preslici može se dostaviti u neovjerenoj preslici, ako Javnim pozivom nije drugačije određeno.
Zahtjevi za dodjelu bespovratnih sredstava mogu se podnijeti od dana objave Javnog poziva na mrežnim stranicama Općine Jakovlje. Javni poziv objavljuje se isti dan i na oglasnoj ploči Općine Jakovlje.


Zahtjevi se podnose isključivo putem pošte preporučeno u zatvorenoj omotnici uz naznaku:

OPĆINA JAKOVLJE
Ulica Adele Sixta 2, 10297 Jakovlje
Jedinstveni upravni odjel
„ZAHTJEV ZA DODJELU BESPOVRATNIH SREDSTAVA ZA MJERU 6.“

Rok za dostavu zahtjeva je 14. prosinca 2026. godine ili do dana objave obavijesti o iskorištenosti raspoloživih sredstava i zatvaranju Javnog poziva, ovisno koji uvjet prije nastupi. U slučaju iskorištenosti raspoloživih sredstava prije navedenog roka, Općina Jakovlje objavit će obavijest o iskorištenosti raspoloživih sredstava i zatvaranju Javnog poziva na svojim mrežnim stranicama. Nepotpuni i nepravodobno podneseni zahtjevi neće se razmatrati.
VI. POSTUPAK DODJELE BESPOVRATNIH SREDSTAVA
Bespovratna sredstva za MJERU 6. dodjeljuju se sukladno postupku i kriterijima propisanim Odlukom te Javnim pozivom dostupnim na mrežnoj stranici Općine Jakovlje. Zahtjevi koji udovoljavaju uvjetima odobravaju se prema redoslijedu zaprimanja do iskorištenja sredstava osiguranih u Proračunu Općine Jakovlje.
Postupak pregleda zahtjeva provodi Povjerenstvo imenovano od strane općinske načelnice. Na temelju prijedloga Povjerenstva općinska načelnica donosi odluku o dodjeli bespovratnih sredstava, nakon čega se s korisnikom sklapa ugovor o dodjeli bespovratnih sredstava.
Prije sklapanja ugovora korisnik je dužan dostaviti bjanko zadužnicu ovjerenu od strane javnog bilježnika na iznos koji pokriva odobrena bespovratna sredstva uvećana za 10% radi eventualnih troškova prisilne naplate.
Korisnik je dužan omogućiti Općini Jakovlje kontrolu namjenskog korištenja sredstava, uvid u dokumentaciju te očevid sufinancirane nekretnine. U slučaju nenamjenskog korištenja, dvostrukog financiranja, otuđenja nekretnine, nepridržavanja obveza prebivališta ili drugih povreda Odluke i ugovora, korisnik je dužan izvršiti povrat dodijeljenih sredstava u skladu s Odlukom.

